A Bizottság határozata
(1987. július 14.)
a friss hús Közösségbe való behozatalára feljogosított mexikói egyesült államokbeli létesítmények jegyzékéről
(87/424/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 87/64/EGK irányelvvel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 4. cikkének (1) bekezdésére és 18. cikkének (1) bekezdésére,
mivel harmadik országokban található létesítményekből csak akkor engedélyezhető friss hús behozatala a Közösségbe, ha azok megfelelnek a 72/462/EGK irányelvben megállapított általános és különleges feltételeknek;
mivel az 1983-ban és 1984-ben végzett két ellenőrzés alapján egyetlen létesítményt sem ítéltek kielégítőnek és a 83/470/EGK bizottsági határozat [3] közösségi alapon megtiltotta a tagállamoknak friss hús behozatalát a Mexikóban található létesítményekből, amíg azonban engedélyezte azon tagállamoknak, amelyeknek nemzeti jogszabályai ezt lehetővé tették, hogy hét hónapig ne szakítsák meg a mexikói hatóságok által javasolt létesítményekkel kialakult kereskedelmi forgalmat;
mivel a 72/462/EGK irányelv 5. cikke, valamint a szarvasmarhafélék, sertések és a friss hús harmadik országokból való behozatala tekintetében elvégzendő helyszíni ellenőrzések végrehajtásáról szóló, 1986. szeptember 11-i 86/474/EGK bizottsági határozat [4] 2. cikkének (1) bekezdése szerint végzett további ellenőrzés kimutatta, hogy egy intézményben emelkedett a higiénia színvonala, és így kielégítőnek tekinthető;
mivel ilyen körülmények között e létesítményt fel lehet venni a Közösségbe irányuló kivitelre feljogosított létesítmények jegyzékébe, és ezért hatályon kívül kell helyezni a 83/470/EGK határozatot;
mivel a friss hús e határozat mellékletében megadott létesítményekből való behozatala továbbra is máshol meghatározott rendelkezések és a Szerződés általános rendelkezései hatálya alá tartozik; mivel különösen egyes húskategóriák - mint például egyes maradékanyagokat tartalmazó hús - harmadik országból való behozatala és más tagállamokba való szállítása olyan harmonizált közösségi szabályok hatálya alá tartozik, amelyeket még nem hajtottak teljesen végre;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A mellékletben feltüntetett mexikói létesítmény az említett melléklettel összhangban ezennel engedélyt kap friss hús Közösségbe történő behozatalára.
(2) A mellékletben felsorolt létesítményekből származó behozatal továbbra is máshol megállapított közösségi állat-egészségügyi rendelkezések hatálya alá tartozik.
2. cikk
A tagállamok megtiltják a mellékletben fel nem sorolt létesítményekből származó friss hús behozatalát.
3. cikk
Az 83/470/EK határozat hatályát veszti.
4. cikk
Ezt a határozatot 1987. augusztus 1-jétől kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 1987. július 14-én.